b'\n_START_ARTICLE_\nNarodni pokret 1903. godine\n_START_SECTION_\nTijek nemira\n_START_PARAGRAPH_\nU Hrvatskoj se je ve\xc4\x87 du\xc5\xbee vrijeme stvaralo veliko nezadovoljstvo zbog financijske ovisnosti Hrvatske o Ugarskoj i tra\xc5\xbeila se je financijska samostalnost, a kada je Ugarski sabor 1903. godine odbio zahtjev za pobolj\xc5\xa1anje financijskih uvjeta u Hrvatskoj, u Zagrebu je organizirana javna skup\xc5\xa1tina. U drugim hrvatskim gradovima tako\xc4\x91er su se zakazale javne skup\xc5\xa1tine, ali ih je ban Khuen zabranio. Izbili su prosvjedi protiv takve odluke u Zagrebu, Osijeku i drugim gradovima gdje su bile zakazane._NEWLINE_Glavni poticaj za daljnje \xc5\xa1irenje demonstracija i otvorene pobune dao je sukob vojske i seljaka koji su skinuli ma\xc4\x91arsku zastavu sa \xc5\xbeeljezni\xc4\x8dke postaje u Zapre\xc5\xa1i\xc4\x87u 11. travnja 1903, kada je do\xc5\xa1lo do krvoproli\xc4\x87a. Naime nekoliko seljaka je ubijeno nakon \xc5\xa1to su razbili prozore na zgradi \xc5\xbeeljezni\xc4\x8dke postaje. Ustanak se potom \xc5\xa1iri na druge gradove i sela, tako da je uznemireno Hrvatsko primorje, Gorski kotar, Hrvatsko zagorje, Me\xc4\x91imurje, Podravina te kri\xc5\xbeeva\xc4\x8dko-bjelovarski kraj. Razbijani su prozori omra\xc5\xbeenim ma\xc4\x91aronima, protjerivani su ma\xc4\x91arski \xc4\x8dinovnici, napadani su ma\xc4\x91aronski posjedi te su paljene ma\xc4\x91arske zastave i banove slike. Prosvjednici su se posebno okomili na bazu ma\xc4\x91arizacije \xe2\x80\x93 \xc5\xbeeljeznicu, re\xc5\xbeu\xc4\x87i brzojavne stupove i skidaju\xc4\x87i protuzakonite ma\xc4\x91arske natpise. Naime na \xc5\xbeeljeznici se je uporno koristio ma\xc4\x91arski jezik, iako je na podru\xc4\x8dju Hrvatske, prema Nagodbi, slu\xc5\xbebeni jezik bio isklju\xc4\x8divo hrvatski._NEWLINE_Hrvatski pokret iz 1903. bio je prije svega protuma\xc4\x91arski i protuma\xc4\x91aronski. Izolirani slu\xc4\x8daji ispada prema \xc5\xbdidovima zbili su se zbog toga \xc5\xa1to su u javnom i privatnom \xc5\xbeivotu te pojedince smatrali Ma\xc4\x91arima ili \xe2\x80\x9cnarodnjacima/ma\xc4\x91aronima\xe2\x80\x9d zbog njihove uporabe ma\xc4\x91arskog jezika u javnom i privatnom \xc5\xbeivotu, tako da ovaj pokret nije u sebi imao antisemitski karakter._NEWLINE_Posljedica nemira koji su zahvatili cijelu Bansku Hrvatsku bilo je uvo\xc4\x91enje prijekog suda i prepuni zatvori hrvatskih prosvjednika, ali sustavno gu\xc5\xa1enje od strane vlasti nije uspjelo dok se pokret nije sam smirio u kolovozu. Jo\xc5\xa1 u lipnju ban Khuen napu\xc5\xa1ta banski polo\xc5\xbeaj._NEWLINE_Pokret je na vrhuncu najvi\xc5\xa1e obuhvatio bjelovarsko-kri\xc5\xbeeva\xc4\x8dki kraj, znatan dio Gorskog kotara i Hrvatskog primorja, samoborsko podru\xc4\x8dje i dio Zagorja. Veliki je dio Kraljevine Hrvatske i Slavonije ostao miran, na podru\xc4\x8dju Slavonije, Srijema, Moslavine, Like, Korduna i Banovine.\n_START_SECTION_\nPosljedice pokreta\n_START_PARAGRAPH_\nOsim kona\xc4\x8dnog odlaska omra\xc5\xbeena bana narodni pokret je imao i druge izrazite posljedice: povezao je politi\xc4\x8dke i nacionalne snage Hrvatske i Slavonije s onima u Dalmaciji, otvorio vrata suradnji izme\xc4\x91u hrvatskoga i srpskoga gra\xc4\x91anstva te potaknuo pojavu novih politi\xc4\x8dkih povezivanja, prije svega u smislu pobolj\xc5\xa1anja odnosa izme\xc4\x91u hrvatskih i srpskih politi\xc4\x8dara. To se je dogodilo zbog toga \xc5\xa1to su Srbi izgubili oslonac u Khuenovoj vlasti te zbog toga \xc5\xa1to se Srbija pod vla\xc5\xa1\xc4\x87u nove dinastije Kara\xc4\x91or\xc4\x91evi\xc4\x87 okrenula Rusiji i pokrenula protuaustrijsku borbu. Zbli\xc5\xbeavanje Hrvata i Srba dogodilo se je prvo u Dalmatinskom saboru, 1903. godine. Na njemu je prvi put formuliran program tzv. \xe2\x80\x9enovoga kursa\xe2\x80\x9c, rezultat kojega je bilo stvaranje Rije\xc4\x8dke i Zadarske rezolucije te formiranje Hrvatsko-srpske koalicije. Nakon \xc5\xa1to su, 1903. godine, Hrvatska opozicija (koalicija domovina\xc5\xa1a i obzora\xc5\xa1a) i \xc4\x8cista stranka prava stvorile jedinstvenu Hrvatsku stranku prava, dolazi i u Dalmaciji do spajanja Stranke prava s Narodnom hrvatskom strankom, pod nazivom Hrvatska stranka, 1905. godine. Nova stranka tra\xc5\xbei sjedinjenje Hrvatske s Dalmacijom, ali i jedinstvo Hrvata i Srba. Iste godine formirana je i Hrvatsko-srpska koalicija u Banskoj Hrvatskoj. Okupljala je pet stranaka, od kojih je jedna bila i Hrvatska stranka prava, te je bila zastupnica hrvatskoga i srpskoga kapitala i ujedno najja\xc4\x8da politi\xc4\x8dka grupacija. Nakon toga se \xc4\x8cista stranka prava izdvaja opet kao zasebna stranka._NEWLINE_Tako\xc4\x91er se formira i novi politi\xc4\x8dki smjer, tzv. politi\xc4\x8dki katolicizam, koji je zna\xc4\x8dio da se i katolici, laici i sve\xc4\x87enici, organizirano uklju\xc4\x8duju u politiku, zala\xc5\xbeu\xc4\x87i se za svoje stavove. Hrvatska historiografija je u socijalizmu cijeli taj pokret ozna\xc4\x8davala klerikalizmom i prikazivala ga kao pokvareno nastojanje Crkve za pridobivanjem vlasti i mo\xc4\x87i. Prava istina se znatno razlikuje od takvih jednostranih interpretacija. Bio je to odjek sli\xc4\x8dnih gibanja u Europi, u vremenu kad kr\xc5\xa1\xc4\x87ani nagla\xc5\xa1eno ulaze u politiku. Prvo, na temelju zaklju\xc4\x8daka Prvoga katoli\xc4\x8dkog sastanka (1900.), katoli\xc4\x8dki intelektualci pokre\xc4\x87u svoj list \xe2\x80\x93 Hrvatstvo (1904.), a kasnije iz njega nastaje Hrvatska kr\xc5\xa1\xc4\x87ansko-socijalna stranka prava (1906.), budu\xc4\x87i da su bili prava\xc5\xa1ki usmjereni. U nju su bili uklju\xc4\x8deni uglavnom katoli\xc4\x8dki laici koji su bili izvan glavne struje Hrvatskoga katoli\xc4\x8dkog pokreta, \xc4\x8diji su predstavnici bili mahom u koaliciona\xc5\xa1koj Hrvatskoj stranci prava, te su slijedom toga stremili jugoslavenstvu._NEWLINE_Dakle nakon narodnog pokreta i zbivanja koja su uslijedila stara Stranka prava, sad nova Hrvatska stranka prava, u\xc4\x8dinila je velik politi\xc4\x8dki zaokret i napustila svoje korijene, dok pod parolama Ante Star\xc4\x8devi\xc4\x87a, s pozivanjem na hrvatsko dr\xc5\xbeavno pravo, i dalje nastupaju \xc4\x8cista stranka prava i Hrvatska kr\xc5\xa1\xc4\x87ansko-socijalna stranka prava u Banskoj Hrvatskoj te \xc4\x8cista stranka prava u Dalmaciji.'